b"\n_START_ARTICLE_\nLoppupeli (shakki)\n_START_PARAGRAPH_\nLoppupeli on shakissa keskipelin j\xc3\xa4lkeinen tilanne, jossa upseerien m\xc3\xa4\xc3\xa4r\xc3\xa4 on v\xc3\xa4hentynyt huomattavasti alkutilanteeseen verrattuna._NEWLINE_Hyv\xc3\xa4 loppupelitekniikka on olennaista shakkitaidon kannalta. Usein yksinkertaisiltakin n\xc3\xa4ytt\xc3\xa4v\xc3\xa4t loppupeliasemat saattavat k\xc3\xa4tke\xc3\xa4 sis\xc3\xa4\xc3\xa4ns\xc3\xa4 monia sudenkuoppia \xe2\x80\x93 monesti vaaditaan paljon pitkien muunnelmien laskemista. Loppupeleist\xc3\xa4 t\xc3\xa4rkeimm\xc3\xa4t ovat sotilas- sek\xc3\xa4 torniloppupelit, koska ne esiintyv\xc3\xa4t useammin peleiss\xc3\xa4. Sotilasloppupelit ovat perusta koko loppupelitaidoille, ja niist\xc3\xa4 olennaisin on ehdottomasti kuningas + sotilas vs. pelkk\xc3\xa4 kuningas. On my\xc3\xb6s t\xc3\xa4rke\xc3\xa4\xc3\xa4 tuntea tietynlaisia tyyppiasemia. N\xc3\xa4m\xc3\xa4 ovat esimerkiksi torniloppupeleiss\xc3\xa4 esiintyv\xc3\xa4t Lucena-asema sek\xc3\xa4 Philidor-asema._NEWLINE_Raja keskipelin ja loppupelin v\xc3\xa4lill\xc3\xa4 on usein h\xc3\xa4ilyv\xc3\xa4. Yhdeksi selke\xc3\xa4ksi eroksi voidaan kuitenkin katsoa, ett\xc3\xa4 loppupeliss\xc3\xa4 kuninkaan sek\xc3\xa4 sotilaiden osuus peliss\xc3\xa4 on merkitt\xc3\xa4v\xc3\xa4mpi, v\xc3\xa4lit\xc3\xb6nt\xc3\xa4 mattihy\xc3\xb6kk\xc3\xa4yksen vaaraa ei loppupeliss\xc3\xa4 useinkaan ole. Monesti loppupeli kulminoituukin sotilaisiin ja niiden korottautumiseen tavoittaessaan kahdeksannen rivin. _NEWLINE_Vahvojen pelaajien kesken p\xc3\xa4\xc3\xa4dyt\xc3\xa4\xc3\xa4n usein loppupeleihin, koska suurten virheiden (useimmiten taktisten) m\xc3\xa4\xc3\xa4r\xc3\xa4 on suhteellisen pieni n\xc3\xa4iss\xc3\xa4 peleiss\xc3\xa4. Loppupeleiss\xc3\xa4 pelin p\xc3\xa4\xc3\xa4paino on monesti sotilaissa ja sotilaiden korottautumisessa (joka taas yleens\xc3\xa4 johtaa voittoasemaan). T\xc3\xa4rke\xc3\xa4 konsepti loppupeleiss\xc3\xa4 on oppositio. Sotilasta korotettaessa oma kuningas tulee tukemaan t\xc3\xa4m\xc3\xa4n etenemist\xc3\xa4._NEWLINE_Tietokoneiden avulla on laskettu optimaaliset siirrot kaikkiin alle kuuden nappulan loppupeleihin (kts. aiheesta muualla).\n_START_SECTION_\nPerusmatit\n_START_PARAGRAPH_\nPerusmateilla tarkoitetaan t\xc3\xa4ss\xc3\xa4 tilannetta, jossa vastustajalla on pelkk\xc3\xa4 kuningas ja hy\xc3\xb6kk\xc3\xa4\xc3\xa4v\xc3\xa4ll\xc3\xa4 osapuolella yksi tai kaksi upseeria. N\xc3\xa4m\xc3\xa4 yhteisty\xc3\xb6ss\xc3\xa4 kuninkaan kanssa matittavat siten vastustajan kuninkaan._NEWLINE_Torni tai daami ovat riitt\xc3\xa4vi\xc3\xa4 saamaan kuninkaan mattiin, samoin l\xc3\xa4hettipari (eriv\xc3\xa4riset). Ratsu ja l\xc3\xa4hetti pystyv\xc3\xa4t my\xc3\xb6s kuninkaan avulla suorittamaan matin, mutta t\xc3\xa4m\xc3\xa4 on verrattain vaikea teht\xc3\xa4v\xc3\xa4. _NEWLINE_Kaksi ratsua ei pysty matittamaan kuningasta (ellei vastustaja pelaa erityisen kehnosti), mutta tilanne muuttuu, jos vastustajalla on lis\xc3\xa4sotilas. T\xc3\xa4ll\xc3\xb6in hy\xc3\xb6kk\xc3\xa4\xc3\xa4j\xc3\xa4ll\xc3\xa4 on enemm\xc3\xa4n mahdollisuuksia, koska patti on ep\xc3\xa4todenn\xc3\xa4k\xc3\xb6isemp\xc3\xa4\xc3\xa4.\n_START_SECTION_\nSotilasloppupelit\n_START_PARAGRAPH_\nLoppupelitaidon kulmakivi on sotilasloppupelien vahva hallinta. Usein loppupelit yksinkertaistuvat sotilasloppupeleiksi, jolloin pelaajat pyrkiv\xc3\xa4t korottamaan sotilaansa upseereiksi niiden saavuttaessa kahdeksannen rivin. Kuningas on t\xc3\xa4rke\xc3\xa4ss\xc3\xa4 roolissaan tukiessaan sotilaan etenemist\xc3\xa4. T\xc3\xa4rke\xc3\xa4 periaate (sotilas)loppupeleiss\xc3\xa4 on oppositio. T\xc3\xa4ll\xc3\xa4 tarkoitetaan tilannetta, jossa kuninkaat ovat samalla rivill\xc3\xa4 (tai linjalla), yhden ruudun ollessa niiden v\xc3\xa4lill\xc3\xa4. Siirtovuorossa oleva pelaaja joutuu luopumaan oppositiosta, jolloin vastustajan kuningas pystyy tunkeutumaan aikaisemmin toisen kuninkaan kontrolloimille ruuduille ja n\xc3\xa4in pystyy tukemaan oman sotilaansa etenemist\xc3\xa4._NEWLINE_Kuvan oppositiotilanteessa musta h\xc3\xa4vi\xc3\xa4\xc3\xa4 ollessaan siirtovuorossa. Valkoisen kuningas saavuttaa ruudun c7 tai e7 (mustan siirrosta riippuen), jolloin sotilaalla on vapaa tie korottua - valkoinenhan kuningas kontrolloi korotusruutua. Valkoisen ollessa siirtovuorossa peli p\xc3\xa4\xc3\xa4ttyy tasan._NEWLINE_Toinen t\xc3\xa4rke\xc3\xa4 konsepti sotilasloppupeleiss\xc3\xa4 on sotilaan korottautumisessa k\xc3\xa4ytett\xc3\xa4v\xc3\xa4 ns. neli\xc3\xb6s\xc3\xa4\xc3\xa4nt\xc3\xb6. Sen avulla voidaan m\xc3\xa4\xc3\xa4ritt\xc3\xa4\xc3\xa4, ehtiik\xc3\xb6 vastustajan kuningas saavuttaa sotilasta. Sotilaasta piirret\xc3\xa4\xc3\xa4n diagonaalia pitkin viiva kahdeksannelle riville, ja t\xc3\xa4m\xc3\xa4 viiva toimii muodostettavan neli\xc3\xb6n l\xc3\xa4vist\xc3\xa4j\xc3\xa4n\xc3\xa4. Jos vastustajan kuningas ei siirtovuorollaan ehdi 'sis\xc3\xa4\xc3\xa4n kyseiseen neli\xc3\xb6\xc3\xb6n', on sotilas vapaa korottumaan. Alkuruudussaan olevan sotilaan neli\xc3\xb6 lasketaan normaalia neli\xc3\xb6t\xc3\xa4 yhden rivin ja linjan pienemm\xc3\xa4ksi, sill\xc3\xa4 sotilas voi ensimm\xc3\xa4isell\xc3\xa4 siirrollaan tehd\xc3\xa4 kaksoisaskeleen.\n_START_SECTION_\nRatsuloppupelit\n_START_PARAGRAPH_\nRatsuloppupelit sis\xc3\xa4lt\xc3\xa4v\xc3\xa4t usein samoja elementtej\xc3\xa4, joita liittyy ylip\xc3\xa4\xc3\xa4ns\xc3\xa4 ratsun liikkumiseen. Ratsut ovat usein tehottomia tilanteissa, joissa sotilaita on sek\xc3\xa4 kuningas- ett\xc3\xa4 daamisivustoilla. Lis\xc3\xa4ksi ratsu ei voi 'h\xc3\xa4vit\xc3\xa4 tempoa' (kuten l\xc3\xa4hetti monesti kykenee), jolloin esimerkiksi ratsun siirtyess\xc3\xa4 se menett\xc3\xa4\xc3\xa4 kontrollin aikaisemmin hallitsemiinsa ruutuihin - t\xc3\xa4m\xc3\xa4 upseerihan vaihtaa ruudun v\xc3\xa4ri\xc3\xa4 joka siirrolla. A- sek\xc3\xa4 h-linjoilla etenevi\xc3\xa4 sotilaita on ratsun kannalta vaikea pys\xc3\xa4ytt\xc3\xa4\xc3\xa4, laudan reunalla ratsun koordinointi on hankalampaa.\n_START_SECTION_\nL\xc3\xa4hettiloppupelit\n_START_PARAGRAPH_\nL\xc3\xa4heteill\xc3\xa4 on pitk\xc3\xa4 kantama, ja toisin kuin ratsut ne voivat paremmin toimia tilanteessa, joissa sotilaita on molemmilla sivustoilla, ottaen kuitenkin huomioon, ett\xc3\xa4 l\xc3\xa4hetti pystyy liikkumaan vain puolella ruuduista. L\xc3\xa4hetti kontrolloi aina kahdella diagonaalilla - sen liikkuessa toisen diagonaalin kontrolli h\xc3\xa4vi\xc3\xa4\xc3\xa4. _NEWLINE_Koska l\xc3\xa4hetti hallitsee vain puolta ruuduista, joskus heikommalla oleva osapuoli voi silti hy\xc3\xb6ty\xc3\xa4 t\xc3\xa4st\xc3\xa4 seikasta. Jos reunasotilaan korotusruutu ei ole l\xc3\xa4hetin kontrolloitavissa, vastustajalla on hyv\xc3\xa4t mahdollisuudet tasapeliin (materiaalin ollessa kuningas, l\xc3\xa4hetti ja sotilas vastaan pelkk\xc3\xa4 kuningas)._NEWLINE_Loppupelej\xc3\xa4, joissa vastustajilla on eriv\xc3\xa4riset (eri v\xc3\xa4risi\xc3\xa4 ruutuja kontrolloivat) l\xc3\xa4hetit pidet\xc3\xa4\xc3\xa4n yleisesti tasapeliherkkin\xc3\xa4, usein t\xc3\xa4h\xc3\xa4n on syyn\xc3\xa4 ett\xc3\xa4 blokadin synty on hyvin todenn\xc3\xa4k\xc3\xb6ist\xc3\xa4 eiv\xc3\xa4tk\xc3\xa4 l\xc3\xa4hetit voi kohdata toisiaan.\n_START_SECTION_\nTorniloppupelit\n_START_PARAGRAPH_\nTorniloppupelit ovat erityisen t\xc3\xa4rkeit\xc3\xa4 hallita, koska ne esiintyv\xc3\xa4t peleiss\xc3\xa4 \xc3\xa4\xc3\xa4rimm\xc3\xa4isen usein. Avainsana n\xc3\xa4iss\xc3\xa4 loppupeleiss\xc3\xa4 on aktiivisuus - torni ei ole omiaan passiiviseen puolustukseen ja vihollissotilaiden blokkaamiseen._NEWLINE_Torniloppupelien tyyppiasemia ovat Lucena- sek\xc3\xa4 Philidor-asemat, jotka sis\xc3\xa4lt\xc3\xa4v\xc3\xa4t olennaisia teemoja torniloppupeleiss\xc3\xa4.\n_START_SECTION_\nDaamiloppupelit\n_START_PARAGRAPH_\nDaamiloppupelit ovat eriluonteisia muista loppupeleist\xc3\xa4, koska kuningatar on niin voimakas upseeri. T\xc3\xa4m\xc3\xa4 asettaa kuninkaan turvallisuuden prioriteetiltaan suuremmaksi. Erityisesti tulee tiet\xc3\xa4\xc3\xa4 kuningatar vs. sotilas -loppupelit, jossa sotilas on 7. rivill\xc3\xa4 ja korottumaisillaan. Mik\xc3\xa4li sotilas on a-, c-, f- tai h-linjalla lopputulos riippuu daamin omistavan puolen kuninkaan sijainnista, muiden linjojen sotilailla daamin omistava puoli voittaa kuninkaan sijainnista riippumatta."